Clipeus Minervae (ferculum)
Clipeus Minervae πολιούχου fuit patina sive ferculum ab imperatore Vitellio anno 69 famosissime inventum et hoc nomine "ob immensam magnitudinem" ab inventore ipso dicatum, sed a Muciano ter consule Palus Vitellii. Verbum Graecum πολιοῦχος "urbem tenens" sonat, sed, eadem pronuntiatione, una littera tantum mutata, πολυοῦχος "multa continens" sonat: quem iocum verborum imperatori ipso adscribit Carolus Murison (vide bibliographiam). Hac in patina, secundum Suetonium, Vitellius "scarorum iocinera, phasianarum et pavonum cerebella, linguas phoenicopterum, murenarum lactes a Parthia usque fretoque Hispanico per nauarchos ac triremes petitarum commiscuit". In hoc ferculum praeparandum, ingens patella argentea facta est, quam Hadrianus in culina imperiali repperit et dissolvi iussit.